SL Uradni list Evropske unije L 101/1

UREDBA KOMISIJE (EU) 2017/693

z dne 7. aprila 2017

o spremembi prilog II, III in V k Uredbi Evropskega parlamenta in Sveta (ES) št. 396/2005 glede mejnih vrednosti ostankov za bitertanol, klormekvat in tebufenpirad v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 14(1)(a), člena 16(1)(a), člena 17, člena 18(1)(b) in člena 49(2) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za bitertanol in klormekvat so bile določene v Prilogi II in delu B Priloge III k Uredbi (ES) št. 396/2005. Za tebufenpirad so bile MRL določene v delu A Priloge III k navedeni uredbi.

(2) Za bitertanol je Evropska agencija za varnost hrane (v nadaljnjem besedilu: Agencija) predložila obrazloženo mnenje glede obstoječih MRL v skladu s členom 12(2) Uredbe (ES) št. 396/2005 v povezavi s členom 12(1) Uredbe (2). Izvedbena uredba Komisije (EU) št. 767/2013 (3) določa preklic odobritve bitertanola, ker niso bile predložene zahtevane dodatne potrditvene informacije za to aktivno snov v skladu z Izvedbeno uredbo Komisije (EU) št. 1278/2011 (4). Vse obstoječe registracije za fitofarmacevtska sredstva, ki vsebujejo bitertanol, so bile preklicane, uporabe, dovoljene v tretjih državah, pa niso bile sporočene. V skladu s členom 17 Uredbe (ES) št. 396/2005 v povezavi s členom 14(1)(a) Uredbe bi bilo treba MRL za bitertanol iz Priloge II in dela B Priloge III k navedeni uredbi črtati. Agencija je predlagala spremembo opredelitve ostanka za vsoto izomerov bitertanola in priporočila znižanje MRL za rastlinske in živalske proizvode na ustrezno mejo določljivosti. Te različne privzete vrednosti bi bilo treba določiti v Prilogi V k Uredbi (ES) št. 396/2005 v skladu s členom 18(1)(b) Uredbe (ES) št. 396/2005.

(3) Za klormekvat je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (5). Predlagala je spremembo opredelitve ostanka za vsoto klormekvata in njegovih soli, izraženo kot klormekvat klorid. Nedavni podatki o spremljanju kažejo, da se ostanki pojavljajo na netretiranih gojenih gobah in netretiranih hruškah v vrednosti, ki je višja od meje določljivosti. Taki ostanki lahko izhajajo iz navzkrižne kontaminacije gojenih gob s slamo, zakonito tretirano s klormekvatom, oziroma iz nenamernega prenosa iz prejšnjih uporab klormekvata v hruškah. Agencija je predlagala, naj MRL za hruške temelji na 95. percentilu rezultatov podatkov o ciljnem spremljanju, in v premislek odgovornim za obvladovanje tveganja predlagala pet različnih MRL za gojene gobe, ki temeljijo na pristopih, ki jih priporoča Organizacija Združenih narodov za prehrano in kmetijstvo (FAO) za določitev MRL v začimbah in tujih MRL (6). Ker tveganja za potrošnike ni, bi bilo treba MRL za gojene gobe določiti na ravni, ki ustreza 99. percentilu vseh vzorčnih rezultatov. Te MRL bodo pregledane, pri pregledu pa se bodo upoštevale informacije, ki bodo na voljo v štirih letih od objave te uredbe.

(4) Za tebufenpirad je Agencija predložila obrazloženo mnenje glede obstoječih MRL v skladu s členom 12(2) Uredbe (ES) št. 396/2005 v povezavi s členom 12(1) Uredbe (7). Ugotovila je tveganje za potrošnike v zvezi z MRL za papriko. Zato je te MRL primerno znižati. Agencija je ugotovila, da v zvezi z MRL za marelice, breskve, robide, ostrožnice, fižol (svež, s stroki), bombaževo seme in proizvode živalskega izvora nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(5) Kar zadeva proizvode, na katerih uporaba zadevnega fitofarmacevtskega sredstva ni dovoljena in za katere ne obstajajo nobene uvozne tolerance ali mejne vrednosti ostankov iz Codexa (CXL), bi bilo treba MRL določiti v višini specifične meje določljivosti ali uporabljati privzete MRL, kot je določeno v členu 18(1)(b) Uredbe (ES) št. 396/2005.

(6) Komisija se je glede potrebe po prilagoditvi nekaterih mej določljivosti posvetovala z referenčnimi laboratoriji Evropske unije za ostanke pesticidov. Pri številnih snoveh so navedeni laboratoriji ugotovili, da je zaradi tehničnega razvoja za nekatere proizvode treba določiti specifične meje določljivosti.

(7) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(8) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(9) Uredbo (ES) št. 396/2005 bi bilo zato treba ustrezno spremeniti.

(10) Da bi se omogočili normalno trgovanje s proizvodi ter njihova predelava in uživanje, bi bilo treba v tej uredbi določiti prehodno ureditev za proizvode, ki so bili proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov. Ker tveganja za potrošnike pri sedanji MRL ni mogoče izključiti, bi bilo treba vrednost za tebufenpirad v višini 0,01* mg/kg za papriko uporabljati od datuma začetka uporabe te uredbe.

(11) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(12) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Priloge II, III in V k Uredbi (ES) št. 396/2005 se spremenijo v skladu s Prilogo k tej uredbi.

Člen 2

Kar zadeva aktivni snovi bitertanol in klormekvat v in na vseh proizvodih, se različica Uredbe (ES) št. 396/2005 pred spremembami s to uredbo še naprej uporablja za proizvode, ki so bili proizvedeni pred 3. novembra 2017.

V zvezi z aktivno snovjo tebufenpirad v in na vseh proizvodih, razen paprike, se različica Uredbe (ES) št. 396/2005 pred spremembami s to uredbo še naprej uporablja za proizvode, ki so bili proizvedeni pred 3. novembra 2017.

Člen 3

Ta uredba začne veljati dvajseti dan po objavi v Uradnem listu Evropske unije.

Uporablja se od 3. novembra 2017.

Ta uredba je v celoti zavezujoča in se neposredno uporablja v vseh državah članicah. V Bruslju, 7. aprila 2017. Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Evropska agencija za varnost hrane; Review of the existing maximum residue levels for bitertanol according to Article 12 of Regulation (EC) No 396/2005 (Pregled obstoječih mejnih vrednosti ostankov za bitertanol v skladu s členom 12 Uredbe (ES) št. 396/2005). EFSA Journal 2016; 14(2):4386.

(3) Izvedbena uredba Komisije (EU) št. 767/2013 z dne 8. avgusta 2013 o preklicu odobritve aktivne snovi bitertanol v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet in spremembi Izvedbene uredbe Komisije (EU) št. 540/2011 (UL L 215, 9.8.2013, str. 5).

(4) Izvedbena uredba Komisije (EU) št. 1278/2011 z dne 8. decembra 2011 o odobritvi aktivne snovi bitertanol v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter spremembi Priloge k Izvedbeni uredbi Komisije (EU) št. 540/2011 in Priloge k Odločbi Komisije 2008/934/ES (UL L 327, 9.12.2011, str. 49).

(5) Evropska agencija za varnost hrane; Review of the existing maximum residue levels (MRLs) for chlormequat according to Article 12 of Regulation (EC) No 396/2005 (Pregled obstoječih mejnih vrednosti ostankov (MRL) za klormekvat v skladu s členom 12 Uredbe (ES) št. 396/2005). EFSA Journal 2016; 14(3):4422.

(6) FAO (2009). Submission and evaluation of pesticide residues data for the estimation of Maximum Residue Levels in food and feed. Pesticide Residues. (Predložitev in ocena podatkov o ostankih pesticidov za oceno mejnih vrednosti ostankov v živilih in krmi. Ostanki pesticidov.) 2. izdaja. FAO Plant Production and Protection Paper 197, 264 str.

(7) Evropska agencija za varnost hrane; Review of the existing maximum residue levels for tebufenpyrad according to Article 12 of Regulation (EC) No 396/2005 (Pregled obstoječih mejnih vrednosti ostankov za tebufenpirad v skladu s členom 12 Uredbe (ES) št. 396/2005). EFSA Journal 2016; 14(4):4469.